# ELŐTERJESZTÉS

# BALATONBERÉNY KÖZSÉG ÖNKORMÁNYZATI KÉPVISELŐ-TESTÜLETE

# 2021. július 13.-ai nyilvános

# rendkívüli ülésére

# Tárgy:

# Tájékoztatás az aktuális ügyekről

# Előadó:

# Horváth László

**polgármester**

Tisztelt Képviselő-testület!

A jelenleg folyamatban lévő aktuális ügyekről az alábbi tájékoztatást adom:

1. Költségvetést érintő nagyobb kiadás az elmúlt képviselő-testületi ülés óta a közvilágítási résszámla 390.000 Ft értékben.
2. A Somogy Megyei Kormányhivatal tájékoztatta önkormányzatunkat, hogy bármely ország nyugdíjbiztosítási szerve által kibocsátott életbenléti igazolás kiállítására a továbbiakban kizárólag a Kormányablakok jogosultak.
3. A Petőfi utcának az út és vízelvezetés felújítására beadott 39.647.000 Ft összegű MFP pályázatunk kapcsán a Miniszterelnökség értesítette önkormányzatunkat, hogy a pályázat megfelelt a pályázati kiírásban meghatározott tartalmi értékelési szempontoknak, azonban a rendelkezésre álló forrás kimerült, ezért a pályázatunk tartaléklistára került.
4. Országgyűlési képviselő urat tájékoztattam, hogy az orvosi rendelő felújítási költségeire adott tervezői költségbecslés összege az áremelkedések miatt a közölt 64 millió Ft-ról időközben 98 millió Ft-ra emelkedett. Kértem, amennyiben megnyílik a pályázati lehetőség, a megemelkedett összeggel szíveskedjék önkormányzatunkat támogatni.
5. Kértem az Alapszolgáltatási Központ vezetőjét, hogy szíveskedjenek megvizsgálni a közösségi ellátás lehetőségét egy Dózsa Gy. utcai lakos ügyében, aki méltatlan körülmények között él, és semmilyen ellátásban nem részesül.
6. Két mozgássérült balatonberényi lakos elektromos kerekesszékkel történő segítése ügyében beszéltem az érintett személyekkel, akik igényt tartanának kültéri elektromos kerekesszékre. Érdeklődésemre azt a tájékoztatást kaptam, hogy az eszközre való jogosultság függ a leszázalékolás mértékétől –ami az egyik esetben folyamatban van-, a nyugdíj összegének nagyságától, önrésztől, a Mozgáskorlátozott Egyesület támogatásától. Amennyiben lesz további információm, tájékoztatom a T. Képviselő-testületet.
7. Olyan információk birtokába kerültem, miszerint a balatonberényi postai szolgáltatás a jövőben átkerül a Coop üzlet épületébe, ezért tájékoztatást kértem a Magyar Posta Zrt-től az esetleges tervezett változtatásokról felajánlva önkormányzatunk segítségét.
8. A Somogy Megyei Közgyűlés Elnöke kéréssel fordult önkormányzatunkhoz, az Elnök Úr megkeresését mellékelten csatolom. Javasolom, hogy önkormányzatunk a 2021. évi költségvetés terhére nyújtson anyagi támogatást 100.000 Ft összegben a környező önkormányzatokhoz hasonlóan.
9. 2021. augusztus 7.-én –a korábbi évekhez hasonlóan- elektronikai hulladékgyűjtésre kerül sor, erről a lakosságot értesítjük.
10. Balatonberényben a következő földi kémiai szúnyoggyérítésre 2021. július 13.-án kerül sor, tartaléknap július 14-15.
11. A Somogy Megyei Közgyűlés Elnöke 2021. június 22.-én önkormányzatunknak e-mailben megküldte a Somogy Megyei Területfejlesztési Programot társadalmi egyeztetés céljából. A megkeresést annak mellékleteivel együtt 2021. június 23.-án továbbítottam a T. Képviselők, a helyi civil szervezetek képviselői részére, valamint a község honlapján is közzétételre került. A beérkező észrevételeket, véleményeket 2021. augusztus 5-ig kell eljuttatni a Somogy Megyei Önkormányzat részére. Kérem a T. Képviselőket, hogy esetleges észrevételeiket, javaslataikat szíveskedjenek részemre írásban 2021. július 31. napjáig eljuttatni.
12. Az előző képviselő-testületi ülésen felmerült lakossági használt sütőolaj begyűjtésével kapcsolatos kérdésre mellékelem az NHKV tájékoztatását.
13. Darvas Elemér adóügyi ügyintéző a StrandPark Ingatlankezelő Zrt. helyi adózásával kapcsolatban feltett kérdésre az alábbi tájékoztatást adta:

A cég az ingatlan tekintetében telekadó fizetésére kötelezett, melynek eleget tett, tesz. Az építmények vonatkozásában adókötelezettség jelenleg nincs, mivel azok építés alatt állnak. Az építményadó fizetési kötelezettség a tényleges birtokbaadást-vételt követő év 01.01-én keletkezik. Ez pedig a tulajdoni lapon az egyes lakásoknál felvezetett tulajdonjog fenntartás törlésével jelenik meg, és az egyes lakás tulajdonosa lesz az adó alanya.

1. Gere Péter Attila a Pénzügyi, Településfejlesztési, Környezetvédelmi és Idegenforgalmi Bizottság nem képviselő tagja a polgármesternek címzett levelében bizottsági tagságáról 2021. június 29. napjával írásban lemondott. Aképviselő-testület Szervezeti és Működési Szabályzatáról szóló 13/2019. (X.28.) önkormányzati rendelet (SzMSz) 69. §-a értelmében a képviselő-testület feladatainak eredményesebb ellátása érdekében állandó és ideiglenes bizottságokat hozhat létre. 70. § szerint Balatonberényben a képviselő-testület állandó bizottsága a Pénzügyi, Településfejlesztési, Környezetvédelmi és Idegenforgalmi Bizottság, amely 5 tagú (3 képviselő és 2 külső tag). A 71.§ (1) és (2) bekezdése alapján a bizottság tagjaira az [Mötv.](https://njt.hu/jogszabaly/2011-189-00-00) képviselő-testület bizottságaira vonatkozó szabályait kell alkalmazni. Az Mötv. az alábbi rendelkezéseket tartalmazza:

**57. § (1)** A képviselő-testület szervezeti és működési szabályzatában határozza meg bizottságait, a bizottságok tagjainak számát, a bizottságok feladat- és hatáskörét, működésük alapvető szabályait.

(**2)** A képviselő-testület a kétezernél több lakosú településen pénzügyi bizottságot hoz létre......

**58. § (1)** A bizottság elnökének és tagjainak megbízatása a képviselő-testület által történő megválasztással jön létre, a képviselő-testület megbízatásának időtartamára. A bizottság elnökét és – az elnökkel együtt számított – tagjainak több mint a felét az önkormányzati képviselők közül kell választani. Nem lehet a bizottság elnöke vagy tagja a polgármester (alpolgármester sem).

**(2) A képviselő-testület a bizottság személyi összetételét, létszámát a polgármester előterjesztésére bármikor megváltoztathatja, a kötelezően létrehozandó bizottság kivételével a bizottságot megszüntetheti.**

(3) A bizottság elnöke, tagja e megbízatásáról írásban lemondhat. A lemondásáról szóló nyilatkozatot a polgármester részére kell benyújtani. A megbízatás a lemondásban meghatározott, a lemondást követő egy hónapon belüli időpontban, ennek hiányában az írásbeli nyilatkozat átvételének napján szűnik meg. A lemondás nem vonható vissza, továbbá érvényességéhez nem szükséges a képviselő-testület elfogadó nyilatkozata.

Javaslom, hogy a képviselő-testület fontolja meg, hogy kíván-e új nem képviselő bizottsági tagot megválasztani, ha igen, az új tag személyére vonatkozó javaslatukat írásban tegyék meg részemre. Az új bizottsági tag megválasztására nyilvános rendkívüli képviselő-testületi ülésen kerülne sor, a megválasztáshoz minősített szavazati többség szükséges. A képviselő-testület döntése lehet az is, hogy a bizottság személyi összetételét megváltoztatja, a PTKI bizottsági tagok számát 4 főben határozza meg, ez esetben az SzmSz-t kell módosítani.

1. **Határozati javaslat:**

Balatonberény Község Önkormányzat Képviselő-testülete a Somogy megyei viharkárosultak megsegítése érdekében …………………….. település részére…..Ft összegű támogatást nyújt a Somogy Megyei Önkormányzat 10039007-00313955-00000110 számú számlájára történő átutalással a 2021. évi költségvetés általános tartaléka terhére.

Határidő: 5 nap

Felelős: Horváth László polgármester

1. **Határozati javaslat:**
2. Balatonberény Község Önkormányzat Képviselő-testülete tudomásul veszi Gere Péter Attila a Pénzügyi, Településfejlesztési, Környezetvédelmi és Idegenforgalmi Bizottság nem képviselő tagjának lemondását 2021. június 29.-i hatállyal.

Határidő: azonnal

Felelős: Horváth László polgármester

1. A képviselő-testület a Pénzügyi, Településfejlesztési, Környezetvédelmi és Idegenforgalmi Bizottság nem képviselő tagja megválasztásáról rendkívüli nyilvános képviselő-testületi ülésen dönt azzal, hogy a képviselők a bizottsági tag személyére vonatkozóan 15 napon belül a polgármesterhez címzetten írásban javaslatot tesznek.

Határidő: 15 nap

Felelős: Horváth László polgármester

**Vagy:**

b) Balatonberény Község Önkormányzat Képviselő-testülete a Pénzügyi, Településfejlesztési, Környezetvédelmi és Idegenforgalmi Bizottsága létszámát 4 főre csökkenti (3 képviselő és 1 nem képviselő tag) és felkéri a jegyzőt a 13/2019. (X.28.) önkormányzati rendelet módosításának előkészítésére.

Határidő: 15 nap

Felelős: Mestyán Valéria címzetes főjegyző

Balatonberény, 2021. július 7.

Horváth László

polgármester